标题：杜审言
杜审言传
杜审言，字必简，祖籍襄州襄阳（今湖北襄阳）人，迁居巩县（今河南巩义）。晋征南将军预远裔。擢进士，为隰城尉，恃才高，以傲世见疾。苏味道为天官侍郎，审言集判，出谓人曰：味道必死。”人惊问故，答曰：“彼见吾判，且羞死。”又尝语 人曰：“吾文章当得屈、宋作衙官，吾笔当得王羲之北面。”其矜诞类此。累迁洛阳丞，坐事贬吉州司户参军。司马周季重、司户郭若讷构其罪，系狱，将杀之。季重等酒酣，审言子并年十三，袖刃刺季重于座，左右杀并。季重将死，曰：“审言有孝子，吾不知，若讷故误我。”审言免官，还东都。苏(廷页)伤并孝烈，志其墓，刘允济祭以文。武后召审言，将用之，问曰：“卿喜否？”审言蹈舞谢，后令赋《欢喜诗》，叹重其文，授著作佐郎，迁膳部员外郎。神龙初，坐交通张易之，流峰州。入为国子监主簿、修文馆直学士，卒。大学士李峤等奏请加赠，诏赠著作郎。初，审言病甚，宋之问、武平一等省候何如，答曰“甚为造化小儿相苦，尚何言？然吾在，久压公等，今且死，固大慰，但恨不见替人”云。杜审言与李峤、崔融、苏味道合称文章四友，世号“崔李苏杜”。融之亡，审言为服缌云。审言生子闲，闲生甫。（《新唐书·杜审言传》《唐才子传》）
杜审言，字必简，京兆人。是西晋杜预的后世子孙。在咸亨元年与状元宋守节同榜登进士第，任隰城县尉。审言凭借自己才能过人，为人高傲，被众人忌恨。苏味道任天官侍郎时，有一次审言参加官员的预选试判，出来后他问旁人说：“苏味道必死。”听到此话的人大惊，忙问是何原因，审言回答说：“他见到我的判词，应当羞愧而死。”审言还曾说：“我的文章使屈原、宋玉的赋也成为部下，我的书法使王羲之也成为学生。”他的自负傲慢就像这样。后来审言因事获罪，被降职为吉州司户参军。到武则天将他召回，准备重用他时，问他：“你高兴吗?”审言手舞足蹈，表示谢恩。武后命他作《欢喜诗》一首，诗写得令武后满意，受职为著作郎。后来他又任修文馆直学士，直到他病逝。当初审言病重时，宋之问、武平一曾去看望他，他对二人说：“我受尽了造化小儿的苦，还有什么可说的！不过我活着，老是让你们出不了头。如今我快死了，只是遗憾找不到接替我的人呀！”审言年轻时与李峤、崔融、苏味道齐名，并称为“文章四友”。他身后留有文集十卷，今已不传，流传下来的只有四十多首诗。
唐高宗咸亨元年（公元670年）擢进士第，为隰城尉。后转洛阳丞。武后圣历元年（公元698年），坐事贬吉州司户参军。却在此时得罪同事郭若讷、长官周季重，两人合谋诬陷杜审言，定了死罪。杜审言十三岁的儿子杜并为父报仇，潜入刺杀了周季重，杜并也被侍卫武士当场杀死，事态震惊朝野，皆称杜并为孝子。燕许大手笔的许国公苏颋，还亲自为杜并作墓志铭。
武则天闻知此事，召审言入京师，又因欣赏其诗文，授著作佐郎，官至膳部员外郎。后因勾结张易之兄弟，被流放到峰州[1]。不久，召回任国子监主簿、修文馆直学士。
中宗景龙二年（公元708年）卒，赠著作郎。
祖籍襄州襄阳（今湖北襄阳）人，迁居巩县（今河南巩义）。杜审言的诗多为写景、唱和及应制之作，以浑厚见长，杜甫云：“吾祖诗冠古。”工于五律，对近体诗之形成与发展，颇有贡献。被后人评论为中国五言律诗的奠基人。他的五律《和晋陵陆丞早春游望》，被明朝的胡应麟赞许为初唐五律第一。他的五言排律《和李大夫嗣真奉使存抚河东》，长达四十韵，为初唐近体诗中第一长篇。
杜审言诗词
《南海乱石山作》、《 送和西蕃使》、《蓬莱三殿侍宴奉敕咏》、《望春亭侍游应诏》、《宿羽亭侍宴应制》 、《岁夜安乐公主满月侍宴应制》、《奉和七夕侍宴两仪殿应制》、 《大酺[永昌元年]》、《赋得妾薄命》、 《和韦承庆过义阳公主山池五首》、《和晋陵陆丞早春游望》、《秋夜宴临津郑明府宅》、《和康五庭芝望月有怀》、《登襄阳城》、《旅寓安南》、《春日怀归》、《代张侍御伤美人》、 《送高郎中北使》、《都尉山亭》、《夏日过郑七山斋》、《送崔融》、《 经行岚州》、《重九日宴江阴》、《除夜有怀》、《晦日宴游》、《七夕》、《守岁侍宴应制》、 《大酺》、《春日京中有怀》、《扈从出长安应制》、《春日江津游望》、《泛舟送郑卿入京》、《度石门山》、《赠崔融二十韵》、《赠苏味道》、《和李大夫嗣真奉使存抚河东》、《赠苏绾书记》、 《渡湘江》、《戏赠赵使君美人》
南海乱石山作
涨海积稽天，群山高嶪地。
相传称乱石，图典失其事。
悬危悉可惊，大小都不类。
乍将云岛极，还与星河次。
上耸忽如飞，下临仍欲坠。
朝暾赩丹紫，夜魄炯青翠。
穹崇雾雨蓄，幽隐灵仙閟。
万寻挂鹤巢，千丈垂猿臂。
昔去景风涉，今来姑洗至。
观此得咏歌，长时想精异。
送和西蕃使
使出凤皇池，京师阳春晚。
圣朝尚边策，诏谕兵戈偃。
拜手明光殿，摇心上林苑。
种落逾青羌，关山度赤坂。
疆场及无事，雅歌而餐饭。
宁独锡和戎，更当封定远。
蓬莱三殿侍宴奉敕咏终南山应制
北斗挂城边，南山倚殿前。
云标金阙迥，树杪玉堂悬。
半岭通佳气，中峰绕瑞烟。
小臣持献寿，长此戴尧天。
望春亭侍游应诏
帝出明光殿，天临太液池。
尧樽随步辇，舜乐绕行麾。
万寿祯祥献，三春景物滋。
小臣同酌海，歌颂答无为。
宿羽亭侍宴应制
步辇千门出，离宫二月开。
风光新柳报，宴赏落花催。
碧水摇云阁，青山绕吹台。
圣情留晚兴，歌管送余杯。
云：一作空。
岁夜安乐公主满月侍宴应制
戚里生昌胤，天杯宴重臣。
画楼初满月，香殿早迎春。
睿作尧君宝，孙谋梁国珍。
明朝元会日，万寿乐章陈。
奉和七夕侍宴两仪殿应制
一年衔别怨，七夕始言归。
敛泪开星靥，微步动云衣。
天迥兔欲落，河旷鹊停飞。
那堪尽此夜，复往弄残机。
大酺[永昌元年]
圣后乘乾日，皇明御历辰。
紫宫初启坐，苍璧正临春。
雷雨垂膏泽，金钱赠下人。
诏酺欢赏遍，交泰睹惟新。
赋得妾薄命
草绿长门掩，苔青永巷幽。
宠移新爱夺，泪落故情留。
啼鸟惊残梦，飞花搅独愁。
自怜春色罢，团扇复迎秋。
掩：一作闭。
和韦承庆过义阳公主山池五首
其一
野兴城中发，朝英物外求。
情悬朱绂望，契动赤泉游。
海燕巢书阁，山鸡舞画楼。
雨余清晚夏，共坐北岩幽。
赤泉：一作赤松。
其二
径转危峰逼，桥回缺岸妨。
玉泉移酒味，石髓换粳香。
绾雾青丝弱，牵风紫蔓长。
犹言宴乐少，别向後池塘。
青丝：一作青条。宴乐：一作行乐。
其三
携琴绕碧沙，摇笔弄青霞。
杜若幽庭草，芙蓉曲沼花。
宴游成野客，形胜得山家。
往往留仙步，登攀日易斜。
其四
攒石当轩倚，悬泉度牖飞。
鹿麛冲妓席，鹤子曳童衣。
园果尝难遍，池莲摘未稀。
卷帘唯待月，应在醉中归。
冲妓席：一作衔妓席。
其五
赏玩期他日，高深爱此时。
池分八水背，峰作九山疑。
地静鱼偏逸，人闲鸟欲欺。
青溪留别兴，更与白云期。
池分：一作池为。
和晋陵陆丞早春游望
独有宦游人，偏惊物候新。
云霞出海曙，梅柳渡江春。
淑气催黄鸟，晴光转绿苹。
忽闻歌古调，归思欲沾巾。
秋夜宴临津郑明府宅
行止皆无地，招寻独有君。
酒中堪累月，身外即浮云。
露白宵钟彻，风清晓漏闻。
坐携余兴往，还似未离群。
露：一作霜。
和康五庭芝望月有怀
明月高秋迥，愁人独夜看。
暂将弓并曲，翻与扇俱团。
雾濯清辉苦，风飘素影寒。
罗衣一此鉴，顿使别离难。
雾：一作露。
登襄阳城
旅客三秋至，层城四望开。
楚山横地出，汉水接天回。
冠盖非新里，章华即旧台。
习池风景异，归路满尘埃。
旅寓安南
交趾殊风候，寒迟暖复催。
仲冬山果熟，正月野花开。
积雨生昏雾，轻霜下震雷。
故乡逾万里，客思倍从来。
春日怀归
心是伤归望，春归异往年。
河山鉴魏阙，桑梓忆秦川。
花杂芳园鸟，风和绿野烟。
更怀欢赏地，车马洛桥边。
代张侍御伤美人
二八泉扉掩，帷屏宠爱空。
泪痕消夜烛，愁绪乱春风。
巧笑人疑在，新妆曲未终。
应怜脂粉气，留著舞衣中。
送高郎中北使
北狄愿和亲，东京发使臣。
马衔边地雪，衣染异方尘。
岁月催行旅，恩荣变苦辛。
歌钟期重锡，拜手落花春。
都尉山亭
紫藤萦葛藟，绿刺罥蔷薇。
下钓看鱼跃，探巢畏鸟飞。
叶疏荷已晚，枝亚果新肥。
胜迹都无限，只应伴月归。
夏日过郑七山斋
共有樽中好，言寻谷口来。
薜萝山径入，荷芰水亭开。
日气含残雨，云阴送晚雷。
洛阳钟鼓至，车马系迟回。
送崔融
君王行出将，书记远从征。
祖帐连河阙，军麾动洛城。
旌旃朝朔气，笳吹夜边声。
坐觉烟尘扫，秋风古北平。
旌旃：一作旌旗。
经行岚州
北地春光晚，边城气候寒。
往来花不发，新旧雪仍残。
水作琴中听，山疑画里看。
自惊牵远役，艰险促征鞍。
重九日宴江阴
蟋蟀期归晚，茱萸节候新。
降霜青女月，送酒白衣人。
高兴要长寿，卑栖隔近臣。
龙沙即此地，旧俗坐为邻。
除夜有怀
故节当歌守，新年把烛迎。
冬氛恋虬箭，春色候鸡鸣。
兴尽闻壶覆，宵阑见斗横。
还将万亿寿，更谒九重城。
晦日宴游
日晦随蓂荚，春情著杏花。
解绅宜就水，张幕会连沙。
歌管风轻度，池台日半斜。
更看金谷骑，争向石崇家。
七夕
白露含明月，青霞断绛河。
天街七襄转，阁道二神过。
袨服锵环佩，香筵拂绮罗。
年年今夜尽，机杼别情多。
守岁侍宴应制
季冬除夜接新年，帝子王孙捧御筵。
宫阙星河低拂树，殿廷灯烛上熏天。
弹弦奏节梅风入，对局探钩柏酒传。
欲向正元歌万寿，暂留欢赏寄春前。
大酺
毗陵震泽九州通，士女欢娱万国同。
伐鼓撞钟惊海上，新妆袨照江东。
梅花落处疑残雪，柳叶开时任好风。
火德云官逢道泰，天长地久属年丰。
地久：一作日久。
春日京中有怀
今年游寓独游秦，愁思看春不当春。
上林苑里花徒发，细柳营前叶漫新。
公子南桥应尽兴，将军西第几留宾。
寄语洛城风日道，明年春色倍还人。
扈从出长安应制
分野都畿列，时乘六御均。
京师旧西幸，洛道此东巡。
文物驱三统，声名走百神。
龙旗萦漏夕，凤辇拂钩陈。
抚迹地灵古，游情皇鉴新。
山追散马日，水忆钓鱼人。
禹食传中使，尧樽遍下臣。
省方称国阜，问道识风淳。
岁晚天行吉，年丰景从亲。
欢娱包历代，宇宙忽疑春。
拂钩陈：一作出钩陈。
春日江津游望
旅客摇边思，春江弄晚晴。
烟销垂柳弱，雾卷落花轻。
飞棹乘空下，回流向日平。
鸟啼移几处，蝶舞乱相迎。
忽叹人皆浊，堤防水至清。
谷王常不让，深可戒中盈。
常不让：意有不合，疑当作常为让。
《和李大夫嗣真奉使存抚河东》之“江海宁为让”句或可为证。
泛舟送郑卿入京
帝坐蓬莱殿，恩追社稷臣。
长安遥向日，宗伯正乘春。
相宅开基地，倾都送别人。
行舟萦渌水，列戟满红尘。
酒助欢娱洽，风催景气新。
此时光乃命，谁为惜无津。
度石门山
石门千仞断，迸水落遥空。
道束悬崖半，桥欹绝涧中。
仰攀人屡息，直下骑才通。
泥拥奔蛇径，云埋伏兽丛。
星躔牛斗北，地脉象牙东。
开塞随行变，高深触望同。
江声连骤雨，日气抱残虹。
未改朱明律，先含白露风。
坚贞深不惮，险涩谅难穷。
有异登临赏，徒为造化功。
赠崔融二十韵
十年俱薄宦，万里各他方。
云天断书札，风土异炎凉。
太息幽兰紫，劳歌奇树黄。
日疑怀叔度，夜似忆真长。
北使从江表，东归在洛阳。
相逢慰畴昔，相对叙存亡。
草深穷巷毁，竹尽故园荒。
雅节君弥固，衰颜余自伤。
人事盈虚改，交游宠辱妨。
雀罗争去翟，鹤氅竞寻王。
思极欢娱至，朋情讵可忘。
琴樽横宴席，岩谷卧词场。
连骑追佳赏，城中及路旁。
三川宿雨霁，四月晚花芳。
复此开悬榻，宁唯入後堂。
兴酣鸲鹆舞，言洽凤凰翔。
高选俄迁职，严程已饬装。
抚躬衔道义，携手恋辉光。
玉振先推美，金铭旧所防。
勿嗟离别易，行役共时康。
竞寻王：一作更寻王。
赠苏味道
北地寒应苦，南庭戍未归。
边声乱羌笛，朔气卷戎衣。
雨雪关山暗，风霜草木稀。
胡兵战欲尽，汉卒尚重围。
云净妖星落，秋深塞马肥。
据鞍雄剑动，插笔羽书飞。
舆驾还京邑，朋游满帝畿。
方期来献凯，歌舞共春辉。
秋深：一作秋高。
五联《全唐诗》作：
胡兵战欲尽，虏骑猎犹肥。
雁塞何时入，龙城几度围。
和李大夫嗣真奉使存抚河东
六位乾坤动，三微历数迁。
讴歌移火德，图谶在金天。
子月开阶统，房星受命年。
祯符龙马出，宝箓凤凰传。
地即交风雨，都仍卜涧瀍。
明堂唯御极，清庙乃尊先。
不宰神功运，无为大象悬。
八荒平物土，四海接人烟。
已属群生泰，犹言至道偏。
玺书傍问俗，旌节近推贤。
秩比司空位，官临御史员。
雄词执刀笔，直谏罢楼船。
国有大臣器，朝加小会筵。
将行备礼乐，送别仰神仙。
城阙周京转，关河陕服连。
稍观汾水曲，俄指绛台前。
姑射聊长望，平阳遂宛然。
舜耕余草木，禹凿旧山川。
昔出诸侯上，无何霸业全。
中军归战敌，外府绝兵权。
隐隐帝乡远，瞻瞻肃命虔。
西河偃风俗，东壁挂星躔。
井邑枌榆社，陵园松柏田。
荣光晴掩代，佳气晓侵燕。
雨霈鸿私涤，风行睿旨宣。
茕嫠访疾苦，屠钓采贞坚。
人乐逢刑措，时康洽赏延。
赐逾秦氏级，恩倍汉家钱。
拥传咸翘首，称觞竞比肩。
拜迎弥道路，舞咏溢郊廛;。
杀气西衡白，穷阴北土玄。
飞霜遥渡海，残月迥临边。
缅邈朝廷问，周流朔塞旋。
兴来探马策，俊发抱龙泉。
学总八千卷，文倾三百篇。
澄清得使者，作颂有人焉。
莫以崇班阂，而云胜托捐。
伟材何磊落，陋质几翩翾。
江海宁为让，巴渝辄自牵。
一闻歌圣道，助曲荷陶甄。
平物土：一作凭物土。北土：一作北暝。
辄自牵：一作转自牵。
赠苏绾书记
知君书记本翩翩，为许从戎赴朔边。
红粉楼中应计日，燕支山下莫经年。
渡湘江
迟日园林悲昔游，今春花鸟作边愁。
独怜京国人南窜，不似湘江水北流。
戏赠赵使君美人
红粉青娥映楚云，桃花马上石榴裙。
罗敷独向东方去，谩学他家作使君。
点评:
<春日京中有怀>是作者早年的一首诗,抒发了他春日在长安怀念洛阳的情绪,同时也流露了怀才不遇的愤闷.作品的造语新异,气势豪迈,在初唐七言律诗中是佼佼者.
纪昀曰:“起句警拔。入手即撇过一层，擒题乃紧，知此则无通套之病”。
评价
王夫之评说杜诗时指出：“近体梁陈已有，至于杜审言者而始业叶于度。”